CELEX: 32017R1172
Language: et
Date: 2017-06-30 00:00:00
Title: Komisjoni rakendusmäärus (EL) 2017/1172, 30. juuni 2017, millega muudetakse rakendusmäärust (EL) nr 809/2014 kanepi kasvatamise kontrollimeetmete osas

1.7.2017   
            
            
               ET
            
            
               Euroopa Liidu Teataja
            
            
               L 170/87
            
         KOMISJONI RAKENDUSMÄÄRUS (EL) 2017/1172,
   30. juuni 2017,
   millega muudetakse rakendusmäärust (EL) nr 809/2014 kanepi kasvatamise kontrollimeetmete osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 58 lõiget 4 ja artikli 62 lõike 2 punkti e,
   ning arvestades järgmist:
   
               (1)
            
            
               Eeskirjad kanepisortide tetrahüdrokannabinoolisisalduse (edaspidi „THC-sisaldus“) kontrollimiseks on sätestatud komisjoni rakendusmääruse (EL) nr 809/2014 (2) artiklis 45 ja kõnealuse määruse lisas. Näib olevat asjakohane kõnealused eeskirjad inkorporeerida komisjoni delegeeritud määrusesse (EL) nr 639/2014, (3) mida on muudetud delegeeritud määrusega (EL) 2017/1155 (4). Seepärast tuleks komisjoni rakendusmääruse (EL) nr 809/2014 artikkel 45 ja kõnealuse määruse lisa välja jätta alates delegeeritud määruse (EL) 2017/1155 jõustumise kuupäevast.
            
         
               (2)
            
            
               Kanepisortide määramise ja THC-sisalduse kontrollimise eeskirjad põhinevad eeldusel, et kanepit kasvatatakse kevadel põhikultuurina, kuid kõnealused sordid ei ole täiesti sobivad vahekultuurina kasvatamiseks. Nimelt on 30. juuni kui kõige hilisem kuupäev rakendusmääruse (EL) nr 809/2014 artikli 17 lõikes 7 sätestatud seemnete pakendil olevate ametlike etikettide esitamiseks liiga varajane kuupäev vahekultuurina kasvatatava kanepi puhul. Kuna eespool nimetatud kasvatusmeetod on tööstusliku kanepi puhul osutunud asjakohaseks ja on kooskõlas keskkonnanõuetega, peaks liikmesriikidel olema võimalus vahekultuurina kasvatatava kanepi puhul määrata kindlaks hilisem kuupäev, kuid mitte hiljem kui 1. september.
            
         
               (3)
            
            
               Seepärast tuleks rakendusmäärust (EL) nr 809/2014 vastavalt muuta.
            
         
               (4)
            
            
               Käesolevas määruses sätestatud meetmed on kooskõlas otsetoetuste komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärust (EL) nr 809/2014 muudetakse järgmiselt.
   
               1)
            
            
               Artikli 17 lõike 7 teine lõik asendatakse järgmisega:
               „Erandina esimese lõigu punktist c, kui külvatakse pärast ühtse taotluse esitamise lõpptähtpäeva, esitatakse etiketid hiljemalt 30. juuniks. Vahekultuurina kasvatatava kanepi puhul tuleb etiketid esitada liikmesriikide poolt kindlaks määratud kuupäeval, kuid mitte hiljem kui 1. septembril. Kui etiketid tuleb esitada ka teistele riigiasutustele, võib liikmesriik ette näha, et need etiketid tuleb pärast kõnealuse punkti kohaselt esitamist toetusesaajale tagastada. Tagastatud etiketid märgistatakse taotluseks kasutatutena.“
            
         
               2)
            
            
               Artikkel 45 jäetakse välja.
            
         
               3)
            
            
               Lisa jäetakse välja.
            
         Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. juuni 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 549.
   
      (2)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).
   
      (3)  Komisjoni 11. märtsi 2014. aasta delegeeritud määrus (EL) nr 639/2014, millega täiendatakse Euroopa Parlamendi ja nõukogu määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, ning muudetakse kõnealuse määruse X lisa (ELT L 181, 20.6.2014, lk 1).
   
      (4)  Komisjoni 15. veebruari 2017. aasta delegeeritud määrus (EL) 2017/1155, millega muudetakse delegeeritud määrust (EL) nr 639/2014 kanepi kasvatamise kontrollimeetmete, kliimat ja keskkonda säästvate põllumajandustavade toetust käsitlevate teatavate sätete, juriidilise isiku üle kontrolli omavate noorte põllumajandustootjate toetuse, vabatahtliku tootmiskohustusega seotud toetussumma ühiku arvutamise, toetusõiguste osade, teatavate ühtse pindalatoetuse kava ja vabatahtliku tootmiskohustusega seotud toetuse teavitamisnõuete osas ning muudetakse Euroopa Parlamendi ja nõukogu määruse (EL) nr 1307/2013 X lisa (ELT L 167, 30.6.2017, lk 1).